
		Către,

		            BIROUL PERMANENT AL CAMEREI DEPUTAŢILOR



		Vă înaintăm, alăturat, raportul comun asupra proiectului de Lege privind aprobarea Ordonanţei Guvernului nr.13/2021 pentru modificarea Ordonanţei Guvernului nr.18/2016 privind amenajarea spaţiului maritim, transmis Comisiei pentru mediu şi echilibru ecologic şi Comisiei pentru administrație publică și amenajarea teritoriului pentru dezbatere pe fond, cu adresa nr. PL.x 482/2021  din 18 octombrie 2021.



	VICEPREŞEDINTE,

Mircea FECHET
	VICEPREŞEDINTE,

  Bogdan-Andrei TOADER  

RAPORT COMUN 
          asupra  proiectului de Lege privind aprobarea Ordonanţei Guvernului nr.13/2021 pentru modificarea Ordonanţei Guvernului nr.18/2016 privind amenajarea spaţiului maritim

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru mediu și echilibru ecologic și Comisia pentru administrație publică și amenajarea teritoriului au fost sesizate, spre dezbatere în fond, cu proiectul de Lege privind aprobarea Ordonanţei Guvernului nr.13/2021 pentru modificarea Ordonanţei Guvernului nr.18/2016 privind amenajarea spaţiului maritim,  transmis cu adresa nr. PLx 482//2021 din data de 18 octombrie 2021 și înregistrat cu nr.4c-8/461 din 20 octombrie 2021, respectiv cu nr. 4c-7/522 din 20 octombrie 2021.
Senatul, în calitate de primă Camera sesizată, a adoptat proiectul de lege în ședința din 11 octombrie 2021. 
În conformitate cu prevederile art.75 din Constituția României, republicată, și ale art.92 alin. (9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.
La întocmirea prezentului raport comun, Comisiile au avut în vedere avizul favorabil al Consiliului Legislativ (nr.710/30.08.2021), avizul favorabil al Comisiei pentru agricultură, silvicultură, industrie alimentară și servicii specifice (nr.4c-5/806/2021), avizul favorabil al Comisiei pentru transporturi și infrastructură (nr.4c-4/169/2021), avizul favorabil al Comisiei pentru apărare, ordine publică și siguranță națională(nr.4c-15/361/2021), și avizul favorabil al Comisiei permanente comune a Camerei Deputaților și Senatului pentru relația cu UNESCO (nr.4c-28/183/2021). 
	Proiectul de lege are ca obiect de reglementare modificarea Ordonanţei Guvernului nr.18/2016. Intervenţiile legislative vizează, printre altele, eliminarea sintagmei „componenţa nominală a membrilor” prevăzută la art.12 alin.(3), astfel încât membrii desemnaţi de către autorităţile componente ale Comitetului de amenajare a spaţiului maritim, să nu fie menţionaţi în regulamentul aprobat prin hotărâre a Guvernului, actualizarea denumirii instituţiilor componente ale Comitetului de amenajare a spaţiului maritim, precum şi rectificarea unei erori referitoare la denumirea instituţiei Administraţia Rezervaţiei Biosferei „Delta Dunării”.
 În conformitate cu prevederile art.62 și art.64 din Regulamentul Camerei Deputaţilor, republicat, cu modificările și completările ulterioare, membrii celor două Comisii au examinat proiectul de lege sus menționat în ședințe separate.
Membrii Comisiei pentru administrație publică și amenajarea teritoriului au examinat proiectul de lege în ședința din 8 februarie 2022. La lucrările comisiei au participat deputaţi conform listei de prezenţă.
La dezbaterile care au avut loc a participat, în calitate de invitat, în conformitate cu prevederile art. 56 din Regulamentul Camerei Deputaţilor, republicat, cu modificările și completările ulterioare, domnul Claudiu Vasile Răcuci- secretar de stat în cadrul Ministerului Dezvoltării, Lucrărilor Publice și Administrației.
Membrii Comisiei pentru mediu şi echilibru ecologic au examinat proiectul de lege în ședința din 11 octombrie 2022. La lucrările Comisiei deputații membrii ai acesteia şi-au înregistrat prezența conform listei de prezență.
La dezbaterile Comisiei pentru mediu şi echilibru ecologic au participat, în calitate de invitați, în conformitate cu prevederile art. 56 din Regulamentul Camerei Deputaţilor, republicat, cu modificările și completările ulterioare, domnul Bogdan-Radu Bălănișcu- secretar de stat în cadrul Ministerului Mediului Apelor și Pădurilor și domnul Claudiu-Vasile Răcuci- secretar de stat în cadrul Ministerului Dezvoltării, Lucrărilor Publice și Administrației.
          În urma examinării proiectului de lege şi a opiniilor exprimate, membrii celor două comisii au hotărât, cu majoritate de voturi (4 abțineri), să propună plenului Camerei Deputaților adoptarea proiectului de lege privind aprobarea Ordonanţei Guvernului nr.13/2021 pentru modificarea Ordonanţei Guvernului nr.18/2016 privind amenajarea spaţiului maritim, în forma adoptată de Senat.
        În raport de obiectul şi conținutul său, proiectul de lege face parte din categoria legilor ordinare.
	        

VICEPREŞEDINTE,
Mircea FECHET




SECRETAR
Ervin MOLNAR






Expert parlamentar, 
Andreea-Larisa Vlasin
	

VICEPREŞEDINTE,
Bogdan-Andrei TOADER  




SECRETAR
Christine THELLMANN






Sef serviciu Cristian BITEA,

Consilier parlamentar,
Roxana ARDELEANU

